Balatonszemes 2021

Szerencsére idén nyáron is volt lehetőségünk elmenni táborozni egy tökéletes hétre, mely során új élményeket szerezhettünk, emellett a tudásunkat is bővíthettük.

Ismét előre elterveztük már a programokat, az előző tábor vége óta készültünk, és szerintem nagyon jól sikerült minden, ahogy elterveztük.

2021.július 19. Az indulás napja

Szerintem bátran mondhatom, hogy mindenki izgatottan várta már ezt napot. 8-kor indultunk, de már mindenki ott volt fél 8-kor, hogy be tudjuk pakolni a csomagokat a buszba és kényelmesen el is tudjunk startolni időben.

Az eső miatt nem álltunk meg, de viszonylag gyorsan odaértünk, majd megkaptuk a szobáinkat és a gyors berendezkedés és kipakolás után kezdődhetett is az első program.

Először elmentünk röplabdázni, mivel szerencsére a szállás jól el volt látva röplabdapályával, focipályávalstb.

Ezekután még volt egy kis szabadfoglalkozás, mert sajnos aznap nem tudtunk a partra menni a rossz idő miatt.

Késődélután pedig felosztották a csapatokat és az összes csapat kapott 1 órát, hogy megismerjük egymást egy kicsit jobban.

Este pedig volt egy kis vetélkedő, ahol az összes jól elvégzett feladatra jutalomként pénzt kaptunk, majd vehettünk abból a pénzből Animátorokat a csapatunknak. Ezután pedig takarodó volt, másnap mindenki kipihenten ébredt.

2021.július 20. A nemzetek napja

7.30-as kelés. Az elején biztos nem volt annyira kellemes, de egy idő után meg lehetett szokni. Mindennapos programunk a szobaszemle, amit minden reggeli után csinálunk, lényegében annyit takar, hogy megnézzük mennyire nagy a tisztaság a szobákban, majd pontozzuk a szobákat, ezzel próbáljuk motiválni a gyerekeket a rendrakásra.

Általában 10 körül szoktak kezdődni a programok, mindig egész táboros játékokat játszunk, hogy mindenki tudjon játszani.

Ezután állomások voltak a szálláshelyünk udvarán, mindegyik állomás más-más országot képviselt. Volt például Magyarország, Anglia stb.

Az állomások után megebédeltünk, csendespihenő volt, utána pedig indulás volt a strandra. A strandon nagyon sokat fürödtünk, a büfékben pedig mindenki költötte a pénzét. Szerencsénkre jó idő volt, így a víz is meleg volt.

Majd visszamentünk, vacsoráztunk és kezdődött az esti program. Ezen a napon egy bál volt, amire már napközben mindenki elhívott valakit, hogy együtt menjenek. A bál előtt és közben lehetett szavazni bál-királyra és királynőre.

Táncoltunk gyors zenére, lassú zenére, felkértük a másikat táncolni, vonatoztunk és székfoglalóztunk is. Majd a bál végén kihirdették a bál-királynőt és királyt. Ezután mindenki lefürdött és mentünk aludni.

2021.július 21. Fesztivál nap

A szokásos reggeli rutinunk után ismét egy játékkal kezdtünk, egyfajta ügyességi játékkal. Körbe kellett állnunk, kezén fogva és egy hullahopp karikát kellett körbeadnunk a kezünk használata segítsége nélkül. Nagyon sokat nevettünk a feladat közben, sok mókás helyzet alakult ki.

Ezután ismét állomások voltak, akárcsak egy fesztiválon, lehetett házasságot kötni, jóslás is volt, arcfestés és masszírozás is, mellesleg a sportimádóknak lehetett focizni, és volt, aki gördeszkázást is tanított.

A késődélutáni programunk pedig egy esti strandolás volt, amit mindenki nagyon élvezett, a naplemente is csodálatos volt.

2021.július 22. Kisifi nap

A kisifi nap egy olyan nap, amit a tanulóanimátorok vezetnek, ők találják ki a programokat és vezetik őket.

Ezen a napon kicsit hamarabb kelt mindenki és egy frissítő reggeli tornával kezdtünk. Majd mindenki elment és a reggeli rutint elvégezte.

Délelőtt ismét állomások voltak, volt ügyességi játék és egy kis táncolós játék is.

Esti programként pedig beugróztunk, amit mindenki nagyon élvezett és viccesnek talált. Ilyenkor egy adott szituációt játszunk el színészként.

2021.július 23. Olimpia nap

Ezen a csodás napon kezdődött az olimpia és mivel a sportolás jó dolog, tartottunk egy olimpiai napot, főleg, hogy Tokióban is most van a verseny.

Ez a nap úgy folyt, hogy amíg 2 csapat kidobóst játszott, addig a másik kettő kézműveskedett, csinált a csapatának egy zászlót, majd kifestette/kiszínezte.

Ezután egy ügyességi csapatjátékot játszottunk, vízzel és vízibombával fűszerezve, szóval senki sem úszta meg szárazon.

Az esti program levezetésképpen pedig egy kis csoportos Just Dance volt.

2021.július 24. Művészeti nap

A délelőtti nagyjáték egy bizalomjáték volt: mindenkinek be kellett állnia párokba és amíg az egyikük szeme be volt kötve, a másik különböző pontokra vezette el a párját.

Ezután mindenki átöltözött a fürdőruhájába és egy kis vizes játékot játszottunk szintén bekötött szemmel.

A játék lényegében annyi volt, hogy egymás mögé kellett ülni és mindenkinél volt egy üres vödör, kivéve az első embernél, nála egy vízzel teli volt. A feladat az volt, hogy az utolsó vödörbe minél több vizet tudjunk eljuttatni bekötött szemmel, háttal ülve a mögöttünk lévőnek. Ez kisebb-nagyobb sikerrel az összes csapatnak sikerült és közben jól szórakoztunk.

Miután visszaértünk a szokásos mindennapi strandolásból és megettük a vacsorát, kis idő múlva ismét egy vizes játékot játszottunk, ahol egy palackért, teli vízzel, kellett futni, és aki hamarabb elkapta, az nyert.

2021.július 25. Nyomozós nap

A szokásos délelőtti játék egy ügyességi játék volt ismét, ahol egy nagy lepedővel egy, vagy akár több labdát kellett feldobni, majd elkapni.

A nyomozós nap már tavaly óta az egyik kedvencünk, ezen a napon is állomások vannak, ahol egyre többmindent tudunk meg az elkövetett bűntettről. Igazi nyomozókká válunk erre az egy délelőttre. Az utolsó állomáson pedig egy kis relaxációs zene volt, hogy kipihenjünk magunkat a nagy nyomozások után.

Este pedig elkezdtünk egy mesefilmet, a Shreket, amit mindenki egyaránt nagyon élvezett, habár nem tudtuk végignézni a mesét, mégsem panaszkodott senki.

Az ok, amiért nem néztük végig, nem más volt, mint a bátorságpróbaEnnek a lényege, hogy az Animátorok elmennek, elbújnak, majd amikor a kis csapatok érkeznek, megijesztik őket különböző módokon.

A fiatalabb gyerekek kérhetnek maguk mellé egy tanuló animátort, esetleg egy Animátort, aki nem ijeszt.

2021.július 26. Utolsó nap

Sajnos minden évben van egy utolsó nap, ami egyben jó,de borzasztó is. Lezárult az idei tábor, újabb csodálatos és feledhetetlen emlékekkel, barátokkal és tapasztalatokkal. Annak ellenére, hogy ez volt az utolsó nap, az nem azt jelentette, hogy még egy utolsó fürdés a Balatonba ne fért volna bele.

Ez volt az egész délelőtti programunk, de természetesen ezelőtt még mindenki összepakolta a dolgait, és minden visszakerült a bőröndbe, ahogy az az első nap volt. Ezekután már csak vártunk, hogy megjöjjön a busz, majd egy csodás,alvással töltött út várt ránk.

A társaság többsége aludt, aki pedig nem, azok az alvó társaikról készítettek lesifotókat.

Szerintem mondhatom, hogy mindenkinek csodásan telt ez az 1 hete, és nekünk szervezőknek, azok az alkalmak is, amikor a tábor előtti időszakban felkészültünk a feladatinkra.

Ha csupán valaki galériájából kellene informálódni erről, akkoris biztosra menne mindenki a csodálatos ezernyi fénykép alapján, hogy ez egy újabb csodás Szeretve Tanulni Egyesületes tábor volt.

Csikesz Lili